**SODELOVANJE S STARŠI**

**Iva Pučnik Ozimič**

**UVOD**

V literaturi se že dobro stoletje pojavljajo prispevki, ki poudarjajo pomen sodelovanja med družino in šolo oziroma med starši in učitelji, saj je to področje aktualno vse do danes, po mnenju mnogih strokovnjakov bolj kot kdajkoli prej. Pričakovati bi bilo, da imajo srečevanja dveh ključnih subjektov (učiteljev in staršev) v procesu izobraževanja in vzgajanja otrok bogato zgodovino, za katero so značilni učinkovito sodelovanje in pestre interakcije, česar pa rezultati analiz (do)sedanje prakse v številnih elementih ne potrjujejo (npr. Kalin in dr. 2009, 123–240). Zanimanje šole za vključevanje staršev je sicer dokaj jasno izraženo. Tudi empirično je bilo že večkrat potrjeno, da ima sodelovanje med starši in učitelji pozitiven vpliv na otrokov napredek, predvsem na boljši učni uspeh. Kljub potrjeni koristnosti sodelovanja pa »manjka globljega razumevanja, kaj to pomeni in kako ga doseči« (Strojin 1992, 8). V zadnjih letih so utemeljeni argumenti o pomembnosti sodelovanja med učitelji in starši (Resman 2009, 11–47), razprave o možnostih sodelovanja staršev (Zaman 2009, 254–277), o potrebnih kompetencah učiteljev (Govekar Okoliš 2009, 83–95), o razvijanju partnerstva med šolo, družino in lokalnim okoljem (Kalin 2009, 69–83), pa vse do izdelane strategije in programov partnerstva (Ilc Rutar 2009, 280–302), prinesli velik premik v oblikovanju sodobnih konceptov v zvezi s tem. Na voljo so tudi konkretni in uporabni predlogi.

V prispevku predstavljamo del vsebin, ki so nas na Srednji šoli Slovenska Bistrica vodile pri načrtovanju in izboljševanju sodelovanja s starši, primer roditeljskega sestanka in primer neformalnega sodelovanja pri izvedbi mednarodnega projekta.

**SOCIALNA MREŽA IN DEJAVNIKI ZNOTRAJ NJE**

Za učinkovite procese poučevanja, učenja in vzgajanja/vodenja otrok je zelo pomembno povezano, usklajeno in podporno delovanje celotne otrokove socialne mreže. (Poudarek temelji na stališču, da je dualni pogled, da družina vzgaja, šola pa izobražuje, že presežen.) »Naraščajoča kompleksnost življenja povzroča vse večjo ranljivost posameznih družbenih sistemov in zahteva njihovo povezovanje.« (Cankar 2009, 307) To podpira tudi skupni cilj staršev in šole: da bi bili otroci uspešni v šoli in da bi odrasli v samostojne in odgovorne posameznike. Niso pa tako redka razhajanja v predstavah enih in drugih o tem, kako naj bi to dosegli. Oboji se zavedajo pomembnosti medsebojnega sodelovanja, najbolj si ga pa vendarle želijo učitelji. Učitelji smo bolj zadovoljni s sodelovanjem kot starši (Kalin idr. 2009, 141), oboji pa izpostavljamo pozitiven medsebojni odnos (prav tam, 143). Največjo težavo pri medsebojnem sodelovanju predstavlja odnosna raven. Zlasti se kaže, da je pri učiteljih precej paternalizma, potrebnega bi bilo več poslušanja, asertivnosti in svetovanja (151). Pomembno se razlikuje pogled na kompetentnost enih in drugih: to, da »le polovica staršev (49,8 %) meni, da so učitelji strokovnjaki za izobraževanje in vzgajanje, in se velika večina učiteljev (72,5 %) le delno strinja s trditvijo, 'da starši znajo biti starši' – ni dobra osnova za vzpostavljanje partnerskega odnosa in kakovostno sodelovanje enih z drugimi« (Kalin in dr. 2009, 163).

Na medsebojno sodelovanje vpliva mnogo dejavnikov. »Narava sodelovanja je odvisna od tradicije in kulture kraja ter socialno-ekonomskega statusa šolskega okolja.« (Cankar 2009, 10) Pomen in način sodelovanja sta se v preteklosti spreminjala v (so)odvisnosti od položaja ključnih subjektov (učencev, učiteljev, staršev) v vzgojno-izobraževalnem procesu in odnosov med njimi. Njihov vsakokratni položaj, pa tudi prelaganje odgovornosti na drugega, so pogojevali obseg pristojnosti in vrste (so)odgovornosti med njimi. Menim, da odnosi tudi danes niso povsem jasni in da je še vedno navzoča težnja po prelaganju in pripisovanju odgovornosti za otrokov razvoj bodisi na enega ali na drugega, čeprav je jasno, da sta zanj odgovorni tako družina kot šola. To kaže na prepletanje objektivnih (normativnih) in subjektivnih dejavnikov; sodelovanje večkrat poteka bolj na čustveni kot na razumski ravni, kar pri učiteljih zmanjšuje profesionalno moč, pri starših pa čustveno distanco.

Z druženjem in zbliževanjem, s poslušanjem in svetovanjem … je mogoče zmanjševati neugodne učinke različnih stereotipov in prepričanj o »nasprotujočih si vlogah« in spodbujati sproščen komunikacijski prostor. Predvsem je pomembno, da učitelji in starši zbližajo svoje interese in pričakovanja. Enako pomembna je pobuda šole, da zagotovi določene pogoje (Kalin in dr. 2009, 31):

* na ravni šole: s spodbujanjem sodelovalne kulture, z ustreznimi organizacijskimi oblikami in s takim programom sodelovanja, ki bo temeljil na potrebah staršev;
* na oddelčni in individualni ravni: z vzpostavljanjem in vzdrževanjem stikov, z zagotavljanjem potrebne varnosti, z empatijo, demokratičnostjo in enakopravnostjo v individualnih medsebojnih pogovorih.

**PARTNERSTVO MED ŠOLO, DRUŽINO IN LOKALNO SKUPNOSTJO – MOŽNOST ALI ILUZIJA?**

Spoštovanje in zaupanje sta predpogoj za vzpostavitev partnerskega sodelovanja. Pravo partnerstvo vključuje skupno načrtovanje dejavnosti in delitve (so)odgovornosti. Hornby (2000 v Kalin in dr. 2009, 51) navaja štiri ključne elemente takega partnerstva:

* dvosmerna komunikacija,
* vzajemna podpora,
* skupno odločanje,
* spodbujanje učenja.

»Pomembna komponenta je v 'socialni naravi učenja'; temelji na skupnem in skupnostnem učenju oziroma na principih učečih se skupnosti in njihovih omrežij.« (Ilc Rutar 2009, 282) Člani skupnosti naj bi bili udeleženi v vseh procesih, ki potekajo v njej, in naj bi tako čutili večjo pripadnost in predanost delu, ciljem in viziji. Šole bi morale oblikovati programe, ki izhajajo iz potreb družin. Izkazalo se je (Ilc Rutar 2009, 294),

* da je treba skrbeti za partnerstvo in ga vzdrževati, saj sicer ugaša;
* da je posebno prizadevanje treba vložiti v slabše situiranih okoljih, saj se sicer ljudje redko odločijo za sodelovanje;
* da je stike šol z družinami treba iz obravnavanja problemov pri otrocih preusmerjati tudi v pozitivne in spodbudne pripombe o njih;
* da je posebej pomembno podpreti enostarševske družine in tiste, v katerih so starši nezaposleni, saj so sicer pogosto izločene;
* da si večina družin želi uspeh svojih otrok in so od šol pripravljene prejemati informacije;
* da si večina učiteljev želi vključenost družin, a ne vedo s kakšnimi programi bi to dosegli;
* da si večina učencev želi sodelovanja med domom in šolo, vendar pri tem potrebujejo natančnejše vodenje.

Ključni koraki šole, ki prispevajo h kakovostnemu partnerstvu, so (Epstein, 2001, 416–420 v Ilc Rutar 2009, 295):

* vzpostavitev akcijskega tima;
* zagotovitev sredstev in drugih virov podpore;
* ugotavljanje začetnih točk;
* zasnova dolgoročnega očrta dela in kratkoročnega akcijskega načrta;
* nadaljnje načrtovanje in delo.

Če nam s tovrstnimi načrti uspe odgovoriti na potrebe različnih udeležencev, se bo klima postopoma izboljšala/vzdušje postopoma izboljšalo, s tem pa tudi kakovost učnega procesa. »Stopnja sprejemanja in vpetosti je premo sorazmerna s stopnjo vključenosti in možnostjo vplivanja na ta proces.« (Ilc Rutar 2009, 302)

**OBLIKE SODELOVANJA IN IZKUŠNJE – PRIMERI DOBRE PRAKSE**

Na Srednji šoli Slovenska Bistrica smo skrb za sodelovanje s starši pred leti prvič sistematično vključili v svoje delo v okviru prizadevanj za ugotavljanje in zagotavljanje kakovosti s projektom *Kakovost za* *prihodnost vzgoje in izobraževanja*. Na ravni šole smo si zastavili naslednje cilje:

* negovanje sodelovalne kulture in spodbujanje inovativnosti pri vseh zaposlenih;
* nenehno izboljševanje in usmerjanje sodelovanja k skupnim ciljem;
* učinkovitejše komuniciranje med vsemi udeleženci vzgojno-izobraževalnega procesa in partnerji;
* povečanje preglednosti ter urejenosti sistema in dokumentacije;
* racionalizacija in zniževanje stroškov;
* krepitev zaupanja, ugleda v javnosti in konkurenčnosti;
* razvijanje možnost za izkazovanje kakovosti zavoda navzven.

Preden smo oblikovali načrte za posamezna področja izboljševanja, smo opravili obsežno analizo dela in sodelovanja s starši, dijaki in med zaposlenimi (poleg analize dokumentacije pretežno z anketiranjem in delno z intervjuji). Na podlagi dobljenih rezultatov in pobud smo določili ključne skupne vrednote: znanje, ustvarjalnost, sodelovanje in odprtost. Vključili smo jih v vizijo in oblikovali poslanstvo šole.

Na tej podlagi je nastal program komuniciranja in sodelovanja s starši, ki zajema:

* formalne (zakonsko določene) oblike sodelovanja: roditeljske sestanke, pogovorne ure, delo v komisijah (za kakovost, za varstvo pravic dijakov, za prehrano), delovanje šolskega sklada, sveta staršev, sveta šole;
* neformalne oblike:
	+ obveščanje: oglasne deske, pisna obvestila, spletna stran, facebook, s šolskim letom 2012/2013 tudi e-dnevnik in e-redovalnica;
* sodelovanje: pri poklicnem svetovanju, pri povezovanju z lokalnim okoljem (z gospodarskimi družbami, s šolo za starše …);
* druženje in prireditve: obinformativnem dnevu, vsako leto odmeven in odlično obiskan božično-novoletni koncert, nastopi šolskega benda, pevskega zbora in plesne skupine, kostanjev piknik, športne prireditve …).

Mojca Vrečko, prof. pedagogike in sociologije

**RODITELJSKI SESTANEK KOT PRILOŽNOST ZA USTVARJANJE PARTNERSTVA**

Vodenje mladostnika je proces, ki ne poteka premočrtno, zato je sodelovanje učiteljev in staršev izredno pomembno. Starši od (naše) šole pričakujejo kakovosten izobraževalni proces, dober odnos z učitelji ter dobro počutje otroka v oddelku (iz ankete o sodelovanju šole s starši, 2007).

Partnersko sodelovanje med starši in šolo vključuje številne možnosti (glej zgoraj). Roditeljski sestanki so le ena od oblik in so pretežno informativni (predstavitev dela, problemi v oddelku, obravnava strokovnih tem …); premalokrat so prostor za druženje in zbliževanje (interesov, mnenj, predlogov, rešitev …).

Vprašali smo se, kako prerasti formalizem na teh sestankih in kako spodbuditi aktivno sodelovanje staršev. Ugotovili smo, da partnerski odnos s starši od nas zahteva, da jih resnično vidimo kot partnerje in da jim sporočamo naslednje: da je zaželeno in pomembno spregovoriti o lastnih pričakovanjih, pogledih, izraziti mnenja, po lastni presoji spregovoriti tudi o stiskah in težavah, mi pa jim bomo ponudili podporo pri premagovanju le-teh. Vprašali smo se, kako se počutijo starši, katerih mladostnik ima/povzroča težave. Razredniki in svetovalna delavka smo iz izkušenj vedeli, da starši doživljajo nemoč, pogosto tudi strah in da nimajo dobrega mnenja o samih sebi (občutek krivde); ali nasprotno: vso krivdo pripisujejo šoli. Poznali smo tudi nemoč posameznih učiteljev, njihovo negotovost in neučinkovitost. Vedeli smo, da je takšno stanje neustrezno za ustvarjalno sodelovanje med šolo in starši.

Tako smo pred leti prvič poskusili pripraviti roditeljski sestanek nekoliko drugače, v oddelku, kjer so imeli dijaki veliko težav (učnih, vedenjskih, medosebnih/interpersonalnih …). Takšno prakso sedaj nadaljujemo. Potek roditeljskega sestanka je zasnovan na interakcijskih vajah, ki pomagajo pri ustvarjanju varnega in sproščenega okolja za sodelovanje, ter vajah, ki spodbujajo razmišljanje in spoznanja o določeni temi.

Pred izvedbo interakcijskih vaj staršem zagotovimo, da jih ne bomo spravljali v zadrego in da ne bomo vrednotili/ocenjevali ravnanj (kdo ima prav in kdo ne). Poudarimo pomen njihovih razmišljanj in izkušenj za to, da se lahko učimo drug od drugega.

Ustrezno izbrane interakcijske vaje, ki jih umestimo v potek roditeljskega sestanka, številnim staršem omogočijo, da se otresejo nesproščenosti pred »šolo« in učitelji ter da se dejavno vključijo v obravnavo teme. Namen uporabe interakcijskih vaj je:

* vzpostaviti komuniciranje med starši ter med starši in učiteljem;
* spodbuditi razmišljanje o mladostniku, o njegovem ravnanju in delu …
* spodbuditi aktivno sodelovanje staršev v šoli;
* ozavestiti vlogo in ravnanje staršev in šole pri vodenju mladostnika in razširiti izbor ravnanj (podpora, postavljanje meja, odgovornosti …).

**PRIMER RODITELJSKEGA SESTANKA Z UPORABO INTERAKCIJSKIH VAJ**

(**v 1. letniku v programu trgovec**)

**Priprava prostora**

Učilnico spremenimo v prijeten prostor za druženje: pripravimo razpoloženjsko glasbo, na tablo napišemo misel, na platno projiciramo fotografije iz oddelka, misli in odgovore dijakov o določeni temi … Spremenimo klasično postavitev klopi: pripravimo veliko omizje, če načrtujemo delo v majhnih skupinah, pa več manjših omizij. Klopi lahko odstranimo in stole razporedimo v velik krog, na sredino damo mizo. Na mizah pripravimo listke s posebej izbranimi mislimi, povezanimi s temo, fotografije ali gradivo, ki ga potrebujemo za izvedbo sestanka.

**Izvedba roditeljskega sestanka**

**1. Uvod (5 minut)**: pozdrav in predstavitev namena sestanka**. Povemo, da smo p**ripravili nekaj vaj, ki nas bodo spodbudile k **r**azmišljanju o naših mladostnikih, o njihovem vedenju. Iskali bomo zamisli za vodenje mladostnika in razvijanje odgovornosti. Izmenjali bomo izkušnje in se drug od drugega učili. Staršem zagotovimo, da so vaje varne in da se bo vsak sam odločil, kaj bo povedal in delil z nami. Sledi **interakcijska vaja za** vzpostavljanje stika, vzpostavljanje prijetnega vzdušja, usmerjanje v temo. Navodilo: vsak od staršev se predstavi s svojim imenom. Pove, kdo je njegov otrok, in navede eno ali dve pozitivni značilnosti svojega otroka.

**2. Osrednji del**

Predstavitev aktualne situacije in dela v oddelku (razrednik, 5 minut)**:** učna uspešnost dijakov ob konferenci, težave pri posameznih predmetih in ukrepi v zvezi s tem, značilnosti oddelka kot skupnosti dijakov: pozitivne značilnosti, šibke točke v oddelku, kot so zmerjanje, norčevanje, žaljenje … Razrednik predstavi dosedanje delo z dijaki, ki naj bi pripomoglo k odpravljanju težav: individualni pogovori s posameznimi dijaki, razredne ure, pogovor o ciljih, o ustreznem načinu komuniciranja …

**Interakcijska vaja (5 minut)**:spodbuja razmišljanje in aktivno sodelovanje staršev v pogovoru o značilnostih vedenja mladostnikov.

Navodilo**:** Starši naj navedejokakršnokoli spremembo v vedenju svojega mladostnika v zadnjem času v primerjavi z otroštvom (npr.: postal je bolj odrezav, nenehno bi bil rad s prijatelji …).

Informacija za starše (razrednik ali svetovalna delavka, 5 do 10 minut)

Sporočila zadnje interakcijske vaje povzamemo in povežemo z značilnostmi prehoda iz osnovne v srednjo šolo (novo socialno okolje, potreba po varnosti in sprejetju), pomen socialnih spretnosti za oblikovanje razredne skupnosti (strpnost, spoštovanje, upoštevanje drugega, sprejemanje drugega takšnega, kot je), pomen vrstnikov, ki so pomemben dejavnik v mladostnikovem razvoju. Predstavimo doživljanje mladostnika:močna čustvena odzivnost, spremenljivo počutje, občutljivost ...

Mladostniki so še zlasti občutljivi na pripombe, ki se nanašajo na telesno podobo (debel, majhen, star, škilast …), na sposobnosti (čudak, butelj, zemlja …) in na spolno vlogo (pedri, lezba …).

Opredelimo vlogo šole:omogočiti mladostnikov razvoj v skladu z zmožnostmi in potrebami,

usposobiti jih za življenje v skupnosti in različnih socialnih okoljih (razred, kolektiv, druge skupine …), sodelovati s starši.

**Interakcijska vaja (10 do 15 minut):** spodbuja razmišljanje o doživljanju in ravnanju mladostnikov v šoli ter o vodenju staršev.

Navodilo**:** Oblikujemo več manjših skupin, npr.: štirje starši, v katerih bodo izmenjali mnenja. Eden od staršev (o tem se dogovorijo v skupini) bo svoje ugotovitve posredoval vsem navzočim.

Naloga 1 (prva in druga skupina): V šoli izveste, da ima vaš mladostnik težave s sošolci. Zapleta se v ogovarjanje, zmerjanje, sošolke zbada z žaljivkami … Kaj bi mu rekli/svetovali?

Naloga 2 (druga in tretja skupina): Vaš mladostnik doma večkrat potoži, da ga sošolci zmerjajo, se norčujejo iz njega, dajejo različne pripombe … Kaj bi mu rekli/svetovali?

Ugotovitve in dogovori (povzame svetovalna delavka ali razredničarka):

Mladostniki se razlikujejo po sposobnostih, doživljanju, ravnanju in odgovornosti. Potrebujejo naše spremljanje (staršev, učiteljev), postavljanje meja in pomoč pri razvoju odgovornega vedenja. Kot smo slišali iz vaših in naših izkušenj, to lahko počnemo na različne načine:

* s spremljanjem mladostnikovega dela (tako da se zanimamo zanj, za njegov uspeh, počutje …);
* z zanimanjem za dogajanje v razredu (tako da jim postavljamo vprašanja kot npr.: Kaj počnete kot razredna skupnost? Kako se razumete? Kaj ti misliš o tem problemu? Zakaj misliš tako? Kaj pomeni, če tako ravnaš? Kako drugi to rešujejo? Kaj bi lahko naredil drugače, da bi sprostil svojo jezo? …);
* s preverjanjem informacij, ki jih mladostnik prinaša;
* s postavljanjem meja (meje postavljajo starši).

**3. Zaključek**

**Interakcijska vaja** (pozitivna sporočila staršev mladostniku in izražanje podpore, spodbujanje pripravljenosti za nadaljnje sodelovanje).

Navodilo: Svojemu mladostniku napišite kratko sporočilo in mu v njem povejte, v čem je dober in kaj mu želite v tem šolskem letu. Sporočilo dajte v kuverto, jo zalepite in nanjo napišite mladostnikovo ime. Razredničarka bo sporočila posredovala dijakom.

**Ugotovitve**

Starši so bili na začetku nekoliko zadržani. Ko smo jim zagotovili, da bodo naloge zmogli in da jih ne bomo z ničimer izpostavljali, so začeli sodelovati bolj sproščeno. Iz vaje v vajo je dinamika dogajanja postajala pestrejša in intenzivnejša: nekateri so zelo ponosno pohvalili svojega mladostnika, drugi so bili do njega kritični. Pritrjevali so drug drugemu, izražali odločnost (očetje), pa tudi dvom o nekaterih lastnih ukrepih. Odločnost očetov se nam je zdela še posebej pomembna, zato smo jo poudarili pri postavljanju meja. Za vodji roditeljskega sestanka je bilo pomembno, da so starši spregovorili o tistem, kar bi jim sicer s predavanjem želeli sporočiti, vendar verjetno z manj učinka …

Dan kasneje so dijaki prebrali sporočila svojih staršev, in njihove oči so (za)sijale …

**IZKUŠNJE Z MEDNARODNO IZMENJAVO**

**Maja Kodrič Crnjakovič**

Otroci, šola in starši tvorijo pomemben trikotnik, ki zahteva tudi nove oblike sodelovanja. S starostjo otrok se sodelovanje med šolo in starši praviloma rahlja ter se žal velikokrat osredotoča zgolj na učni uspeh dijaka. Kljub temu si veliko staršev želi še drugačne oblike sodelovanja, usmerjene tudi v skrb za otrokov osebnostni razvoj.

Veliko profesorjev na začetku šolskega leta dijakom zaupa svoj elektronski naslov. Dijakom so po elektronski pošti na voljo za morebitna vprašanja, povezana s snovjo, določenimi težjimi nalogami, po elektronski pošti se manj zgovorni in v razredu bolj zadržani dijaki lažje približajo profesorju, ga prosijo za pomoč, dodatna pojasnila ali vaje. Po elektronski pošti se profesorju skupaj z dijaki občasno oglasijo tudi starši. Profesorici tujega jezika so se, na primer, zahvalili, da je odprta tudi za tovrsten način komuniciranja, ki je v današnjem času neizogiben in dobrodošel. Po elektronski pošti prihajajo do profesorjev tudi posamezne spodbude in mnenja staršev.

Ker so v zadnjem letu tudi na naši srednji šoli mednarodne izmenjave dijakov ena izmed najbolj iskanih in pričakovanih dodatnih dejavnosti in pomembna ponudba šole, s katero se povezujemo s širšim evropskim prostorom, je tudi sodelovanje s starši na tem področju zelo pomembno. Odziv staršev je vedno večji od pričakovanega. Sestankov in srečanj, ki jih organiziramo pred izmenjavami, se udeležijo prav vsi povabljeni starši. Na srečanja prideta velikokrat oba starša skupaj s svojim otrokom, ki se namerava udeležiti izmenjave in potovati v tujino ali gostiti dijaka iz tujine. V šolskem letu 2010/2011 smo s pevskim zborom organizirali mednarodno izmenjavo s pevci iz Španije, iz mesta Lorca. V februarju 2011 je v Španijo potovalo 54 članov našega šolskega pevskega zbora. Srečanja, na katerem smo profesorji in koordinatorji projekta staršem natančno predstavili potovanje v Španijo, se je udeležilo 54 dijakinj in dijakov, nekaj njihovih bratov in sester ter okoli 80 mater in očetov. Prav takšen odziv staršev (ti prihajajo večinoma iz vaškega okolja) smo doživeli na srečanju pred obiskom dijakov iz Španije. Starši so profesorjem ponudili vso potrebno podporo, pripravljeni so bili ponuditi celo več, kot smo pričakovali: na svojih domovih so en teden gostili dijake iz Lorce, jih vozili v šolo, če avtobusni prevoz ni bil na voljo, aktivno sodelovali pri pripravi piknika na Pohorju in presenetili z bogato kulinarično pogostitvijo po koncertu obeh zborov. Ves teden so bili na voljo po telefonu in elektronski pošti. Želeli so si komunikacije in sodelovanja. Nekaj staršev, ki plešejo v folklorni skupini, je dijake in profesorje iz Španije naučilo plesati polko. Po koncertu so temperamentne Špance pod odrom presenetili z narodnimi nošami in značilno glasbo ter jih naučili nekaj korakov polke. Po koncu izmenjave so pohvalili način organizacije, ki jim je dovolil in omogočil, da so tudi sami ustvarjalno prispevali k izmenjavi, da so lahko dobro sodelovali, spoznali ljudi iz drugega kulturnega okolja in se še tesneje povezali s šolo, z njenim vodstvom in s profesorji. S tesnejšim sodelovanjem smo zagotovo okrepili medsebojno zaupanje. Ta način sodelovanja pa je obogatil tudi odnos z njihovimi otroki. »Čudovita izkušnja zame in za mojo družino,« nam je po končanem projektu ob stisku roke zaupala ena od mater.

**LITERATURA**

Cankar, F. in dr. 2009. *Šola kot stičišče partnerjev. Sodelovanje šole, družine in lokalnega okolja pri vzgoji in izobraževanju otrok*. Ljubljana: Zavod Republike Slovenije za šolstvo.

Kalin, J., M. Resman,, B. Šteh, P. Mrvar, M. Govekar-Okoliš, in J. Mažgon. 2009. *Izzivi in smernice kakovostnega sodelovanja med šolo in starši*. Ljubljana: Znanstvena založba Filozofske fakultete.

Resman, M.: Obrati v »filozofiji« sodelovanja med domom in šolo, *Sodobna pedagogika*, 43, 1992, št. 1–2, str. 28–39.

Strojin, M. 1992. *Beseda ni konj*. Ljubljana: Državna založba Slovenije.

Zalokar Divjak, Z. 2008. *Otroci, mladostniki, starši*. Krško: Gora.